เข้าเขตซื้อมากเกินไป
*หากมองรูปแบบของการลงทุนทีละสเต็ปจะเห็นว่า ตลาดหุ้นไทยยังมีโอกาสปรับตัวขึ้นไปได้เรื่อย ๆ เพราะเป้าหมายที่กูรูตลาดหุ้นไทยมองไว้เที่ยวนี้อยู่ที่บริเวณ 1,800 จุด ซึ่งเป็นจุดที่ทำให้นักเล่นเกิดอาการตื่นตัวอย่างแรงมาแล้วครั้งหนึ่ง “โมนิก้า” ถึงไม่แปลกใจที่เที่ยวนี้จะมีนักเล่นเกิดอารมณ์กระดี๊กระด๊ามากกว่าเดิม เพราะการขึ้นเที่ยวนี้เกิดจากความคาดหวังในเรื่องต่าง ๆ อย่างล้นปรี่นะซี
20 ก.ย. 2561

เจาะกระดาน : โมนิก้าและทีมงาน
*หากมองรูปแบบของการลงทุนทีละสเต็ปจะเห็นว่า ตลาดหุ้นไทยยังมีโอกาสปรับตัวขึ้นไปได้เรื่อย ๆ เพราะเป้าหมายที่กูรูตลาดหุ้นไทยมองไว้เที่ยวนี้อยู่ที่บริเวณ 1,800 จุด ซึ่งเป็นจุดที่ทำให้นักเล่นเกิดอาการตื่นตัวอย่างแรงมาแล้วครั้งหนึ่ง “โมนิก้า” ถึงไม่แปลกใจที่เที่ยวนี้จะมีนักเล่นเกิดอารมณ์กระดี๊กระด๊ามากกว่าเดิม เพราะการขึ้นเที่ยวนี้เกิดจากความคาดหวังในเรื่องต่าง ๆ อย่างล้นปรี่นะซี
*ประเด็นเหล่านี้เป็นเรื่องที่แมงเม่าได้ยินจนคุ้นหู และเริ่มมองเป็นเรื่องปกติของการลงทุน “โมนิก้า” เลยขอพูดถึงปรากฏการณ์ที่จะเกิดขึ้นต่อจากนี้อีกสักนิดหนึ่งว่า เมื่อมีแรงซื้ออัดเข้ามาเป็นจำนวนมาก จนดัชนีทะยานขึ้นอย่างร้อนแรงเกินห้ามใจ  ตลาดหุ้นจะเริ่มเข้าสู่โหมดของการซื้อมากเกินไป และจะตามด้วยการ take profit เพื่อสูจน์ว่าแรงรับมีเข้ามาอย่างเหนียวแน่นหรือเปล่าเจ้าค่ะ
*ด้วยเหตุนี้อย่าได้แปลกใจที่เห็นดัชนีมีอาการกวัดแกว่งมากขึ้นเรื่อย ๆ และเมื่อมองลึกลงไปก็แค่ภาวนาให้ดัชนียืนเหนือแนวต้านสำคัญ 1,750 จุดให้ได้เท่านั้นเอง “โมนิก้า” ถึงมองการยืนปิดที่ระดับ 1,752.11 จุด บวกไป 2.31 จุด ด้วยมูลค่าการซื้อขาย 6.76 หมื่นล้านบาท ถือเป็นนิมิตหมายที่ดีสำหรับการเล่นหุ้นในเที่ยวนี้ และเหมือนเป็นการบอกใบ้อ้อม ๆ ให้รู้ว่า โมเมนตัมยังดีอยู่นะจะบอกให้
*คล้ายกับในรายของ EA ทะยานขึ้นมายืนปิดที่ระดับ 48.50 บาท บวกไป 1.25 บาท หรือขึ้นไป 2.65% ด้วยมูลค่าการซื้อขาย 1.83 พันล้านบาท หลังจากแสดงอาการอืด ๆ ให้เห็นวันสองวัน พอสบช่องได้โอกาสก็กระชากขึ้นทันที “โมนิก้า” มองเป็นเรื่องความเชื่อมั่นที่มีต่อตัวบริษัทแห่งนี้ บวกกับแวลูในอนาคตสูงกว่านี้เยอะพอสมควร จึงเป็นจังหวะของการไหลตามน้ำไปเลยนะจ๊ะ
*เหมือนกับกรณีของ BEAUTY ออกอาการโซซัดโซเซมาระยะหนึ่ง ก่อนกระชากขึ้นพรวดเดียวขึ้นมาปิดที่ 11.80 บาท บวกไป 0.30 บาท หรือขึ้นไป 2.60% ด้วยมูลค่าการซื้อขาย 3.02 พันล้านบาท “โมนิก้า” พูดได้ทันทีว่า นี่เป็นการซื้อกลับที่มีนัยสำคัญพอสมควร เพราะเป็นการเพิ่มโอกาสให้หุ้นวิ่งขึ้นไปหายอดแรกแถวบริเวณ 13.50 บาท ซึ่งเป็นจังหวะที่ต้องเคาะขวาเบา ๆ เพื่อตามไปดูเหตุการณ์เจ้าค่ะ
*เช่นเดียวกับในรายของ SUPER หุ้นน่ารักน่าชังของบรรดาขาลุย จู่ ๆ กระโดดขึ้นแบบไม่ให้รู้ตัว เลยทำให้พวกที่ถนัดเล่นหุ้นต่ำสิบกรูเข้าใส่กันอย่างเมามัน จนหุ้นขึ้นไปทำจุดสูงสุดที่ระดับ 0.88 บาท ก่อนจะย่อตัวลงมาปิดที่ 0.85 บาท บวกไป 0.11 บาท หรือขึ้นไป 14.90% ด้วยมูลค่าการซื้อขาย 2.67 พันล้านบาท บรรดาแมงลือเขาเม้าท์มอยกันว่า ยังไม่ทันเห็นน้ำก็ตัดกระบอกไม้ไผ่เสียแล้ว..จริงหรือไม่ ? ต้องดูวันนี้อีกทีนะคะ
*ส่วนรายที่ไม่ต้องดูอะไรมากมายอย่าง IVL น้องโมบอกได้ทันทีว่า ถึงเวลาของการ take profit เพราะคิดเป็นเวลานานถึง 4 เดือนครึ่งที่หุ้นไม่สามารถวิ่งฝ่าแนวต้านระดับ 62 บาทขึ้นไปได้สักที และถ้านับเป็นจำนวนครั้งก็บอกได้ทันทีว่า ไม่ต่ำกว่า 7 ครั้งที่เกิดปรากฏการณ์แบบนี้ เดี๊ยนถึงต้องถามแฟนคลับมีความคิดเห็นอย่างไรที่เห็นหุ้นขึ้นไปถึง 61 บาทแล้วย่อตัวลงมาปิดที่ 59.75 บาท บวกไป 0.75 บาท หรือขึ้นไป 1.30% ด้วยมูลค่า 2.25 พันล้นบาทเจ้าค่ะ
*ผิดกับในรายของ IRPC อย่างสิ้นเชิง ! เพราะรายนี้พยายามสร้างฐานที่มั่นคงบริเวณ 6.60 บาท พร้อมกับพยายามดันตัวเองขึ้นไปยืนเหนือระดับ 7 บาทให้ได้ ก่อนจะวิ่งกลับขึ้นไปหายอดแรกที่บริเวณ 7.50 บาท ต่อจากนั้นขยับขึ้นไปสู่เป้าบนที่ราคา 8 บาท “โมนิก้า” มองเป็นเกมที่น่าตามไปดูมากสุดในเที่ยวนี้ บวกกับวานนี้หุ้นขึ้นมาปิดที่ 6.95 บาท บวกไป 0.05 บาท ด้วยมูลค่าการซื้อขาย 1.11 พันล้านบาท มันน่าสนใจสุด ๆ นะจะบอกให้
*เหมือนกับในรายของ TTCL พอลงมาเคลียร์ปัญหาที่เป็นอุปสรรคสำหรับการทำธุรกิจลุล่วงไปได้ด้วยดี “โมนิก้า” เห็นมีแรงซื้อไหลเข้ามาเป็นระยะในช่วง 2 สัปดาห์ที่ผ่านมา แถมแรงซื้อดังกล่าวจะเด่นชัดขึ้นเรื่อย ๆ เมื่อบรรยากาศการลงทุนเป็นใจ จึงอยากให้แฟนคลับดูกันเอาเองว่า การขึ้นมาปิดที่ 10.80 บาท บวกไป 0.60 บาท หรือขึ้นไป 5.90% ด้วยมูลค่าการซื้อขาย 160 ล้านบาท โดยที่หุ้นมี BV 7.20 บาท (ทั่วไปมักใช้ BV 2 เท่า) ยังเล่นต่อได้ไหม ?
*ส่วนรายที่ไม่น่าเล่นต่อมากสุด “โมนิก้า” กลับมองไปที่หนูมาลีมีลูกแมวเหมียว MALEE เป็นรายถัดมาในจังหวะนี้ เพราะเที่ยวก่อนก็กระชากขึ้นแรง ต่อจากนั้นก็หายต๋อมโดยไม่บอกอะไรให้รู้ทั้งสิ้น เดี๊ยนเลยรู้สึกสังหรณ์ใจเมื่อเห็นหุ้นวิ่งขึ้นมาปิดที่ 15 บาท บวกไป 1.20 บาท หรือขึ้นไป 8.70% ด้วยมูลค่าการซื้อขาย 140 ล้านบาท เพราะมันมีโอกาสซ้ำรอยค่อนข้างสูง ผนวกกับเห็นค่า P/E 38 เท่า (งบก็ไม่สวย) เลยเกิดอาการขวัญผวาขึ้นมาในทันทีเจ้าค่ะ